Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2020/C 379/10)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»CÔTES D'AUVERGNE«

PDO-FR-A0925-AM03

Meddelelsesdato: 15.9.2020

BESKRIVELSE AF OG BEGRUNDELSE FOR DEN VEDTAGNE ÆNDRING

1. Geografisk område

Kommunerne i det geografiske område er blevet ajourført med den officielle geografiske kode. Dette førte til, at kommunerne Mezel og Dallet blev fjernet, og at kommunen Mur-sur-Allier blev tilføjet (som følge af sammenlægningen af kommunerne Mezel og Dallet).

Denne ændring er alene redaktionel, og det geografiske område er uændret.

Denne ændring har ført til en ændring af punkt 6 i enhedsdokumentet.

2. Afgrænset parcelområde

I produktspecifikationens kapitel 1, afsnit IV, nr. 2, indsættes ordene »og den 17. juni 2020« efter ordene »den 16. november 2010«. Ordene »og den 17. juni 2020« tilføjes efter ordene »den 3. maj 2017«.

Formålet med denne ændring er at tilføje tidspunktet for den kompetente nationale myndigheds godkendelse af en ændring af det afgrænsede parcelområde inden for det geografiske produktionsområde. Med parcelafgrænsningen inden for det geografiske produktionsområde er det muligt at udpege de parceller, der egner sig til produktion af vin med den pågældende beskyttede oprindelsesbetegnelse.

Enhedsdokumentet berøres ikke af denne ændring.

3. Område i umiddelbar nærhed

Kommunerne i området i umiddelbar nærhed er blevet ajourført med den officielle geografiske kode. Dette førte til, at kommunen »Villeneuve-Lembron« blev ændret til »Villeneuve«.

Denne ændring har ført til en ændring af punkt 9 i enhedsdokumentet.

4. Dato for cirkulation mellem godkendte oplagshavere

Kapitel 1, punkt IX, nr. 4, litra b), vedrørende datoen for cirkulation af vin mellem godkendte oplagshavere udgår.

Enhedsdokumentet berøres ikke af denne ændring.

ENHEDSDOKUMENT

1. Produktets betegnelse

Côtes d'Auvergne

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Vinene er stille hvid-, rød- og rosévine med følgende analytiske kendetegn: naturligt alkoholindhold i volumen på mindst: 10,5 % og på emballeringstidspunktet: gæringsdygtigt sukkerindhold (glukose + fruktose) ≤ 3 g/l, totalt syreindhold ≤ 112 milliækvivalenter/l. Efter berigelsen må vinene ikke have et totalt alkoholindhold i volumen, som overstiger 12,5 %.

Indholdet af flygtig syre og det totale indhold af svovldioxid svarer til det, der er fastsat i EU-reglerne.

Rødvinspartier, der er klar til at blive markedsført i bulk eller i aftappet tilstand, har et æblesyreindhold på højst 0,4 gram pr. liter. Hvidvinene har generelt noter af citrusfrugter, eksotiske frugter eller modne pærer, som kan ændre sig til ristede aromaer. De er typisk præget af en vis livlighed, men også af rundhed og fyldighed i munden.

Rosévinene er delikate med en ofte frugtagtig aroma (citrusfrugter, eksotiske frugter, røde frugter osv.).

Rødvinene har sædvanligvis en intens farve, og deres aromaer har ofte en frugtagtig karakter i unge vine (solbær, ribs osv.), som udvikler sig til noter af marmeladeagtig moden frugt, kirsebær eller krydderier (navnlig peber).

Generelle analytiske kendetegn Maksimalt totalt alkoholindhold (i % vol.) Virkeligt alkoholindhold, minimum (i % vol.) Minimalt totalt syreindhold Maksimalt indhold af flygtig syre (i meq/l) Maksimalt totalt svovldioxidindhold (i mg/l)

5. Vinfremstillingspraksis

a) Særlige ønologiske fremgangsmåder

Særlig ønologisk fremgangsmåde

Det er ikke tilladt at anvende ønologisk kul, hverken alene eller blandet i præparater, til fremstilling af rosévine. Anvendelse af subtraktive berigelsesteknikker er tilladt for rødvine, og den maksimale delvise koncentration i forhold til de anvendte mængder er fastsat til 10 %. Efter berigelsen må vinene ikke have et totalt alkoholindhold i volumen, som overstiger 12,5 %. Ud over ovennævnte bestemmelser skal de ønologiske fremgangsmåder, som anvendes ved fremstillingen af disse vine, opfylde bestemmelserne i EU-lovgivningen og den franske landbrugs- og fiskerilov (»code rural et de la pêche maritime«).

Dyrkningspraksis

— Dyrkningsmetoder a) — Beplantningstæthed Beplantningstætheden er mindst 4 400 vinstokke pr. ha. Afstanden mellem vinstokrækkerne er højst 2,50 m, og afstanden mellem vinstokkene i den samme række er mellem 0,90 m og 1,10 m. b) — Regler for beskæring Vinstokkene beskæres, så der er højst 12 skud pr. stok, ved hjælp af følgende teknikker: — enkelt Guyot-beskæring med en enkelt lang stok og maksimum to korte grene - »Y«-beskæring eller dobbelt kort Guyot-beskæring med to lange stokke og maksimum to korte grene — kort beskæring (efter Royat-metoden eller i vifteform). Antal af frugtbærende grene pr. vinstok efter blomstring (fænologisk Lorenz-stadium 23) er 10 eller derunder.

b) Maksimumsudbytte

60 hektoliter pr. hektar.

6. Afgrænset geografisk område

Druehøsten, vinfremstillingen og vinbehandlingen finder sted i følgende kommuner i departementet Puy-de-Dôme (liste i henhold til den officielle geografiske kode fra 2020): Aubière, Authezat, Beaumont, Beauregard-Vendon, Billom, Blanzat, Boudes, Cébazat, Chalus, Chanonat, Chas, Châteaugay, Châtel-Guyon, Chauriat, Clermont-Ferrand, Corent, Cournon-d'Auvergne, Le Crest, Gimeaux, Laps, Lempdes, Malauzat, Les Martres-de-Veyre, Ménétrol, Mirefleurs, Mur-sur-Allier, Neschers, Orcet, Pérignat-lès-Sarliève, Pignols, Plauzat, Prompsat, Riom, La Roche-Blanche, La Roche-Noire, Romagnat, Saint-Amant-Tallende, Saint-Bonnet-lès-Allier, Saint-Georges-sur-Allier, Saint-Hérent, Saint-Maurice, Saint-Sandoux, Saint-Yvoine, Sauvagnat-Sainte-Marthe La Sauvetat, Sayat, Tallende, Vertaizon, Veyre-Monton, Vic-le-Comte, Volvic, Yssac-la-Tourette.

7. Vigtigste druesort(er)

Pinot noir N

8. Tilknytning til det geografiske område

1. Oplysninger om det geografiske område

a) Beskrivelse af de naturgivne faktorer, der bidrager til tilknytningen

Det geografiske område i departementet Puy-de-Dôme, som strækker sig over ca. 80 km fra nord til syd og 15 km fra øst til vest, ligger hovedsagelig i udkanten af Limagne-bækkenet og på skråninger af vulkanfremspring mellem bjergkæden Monts du Livradois i øst og Sancy-bjergkæden i vest. Vindyrkningsparcellerne er typisk fordelt på en række mindre øer, som næsten for alles vedkommende befinder sig på skråninger, i en højde på mellem 350 og 550 m i de 53 kommuner, som det geografiske område strækker sig over.

Den vulkanske aktivitet udgående fra Puys-bjergkæden med Puy de Dôme som højeste punkt (1 464 meter) har formet landskabet i det geografiske område og er årsagen til områdets mangfoldighed. Den anseelse og særlige karakter, der kendetegner de supplerende geografiske betegnelser som f.eks. »Boudes«, »Chanturgue«, »Châteaugay«, »Corent« og »Madargue« illustrerer denne mangfoldighed. »Madargue«-området svarer i kommunen Riom således til en hvid mergelholdig dyrkningshøj. Vinmarkerne med den geografiske betegnelse »Chanturgue« som supplement til »Côtes d'Auvergne« og dermed navnet, som har keltisk oprindelse, er knyttet til ordene »cantalo«, der betyder »lysende«, og »clarus«, som betyder »synlig«, og ligger på stejle skråninger (over 25 %) af en basaltholdig bakke. Vindyrkningsparcellerne med den geografiske betegnelse »Châteaugay« ligger på skråningerne af et tidligere basaltholdigt vandløb, der har udviklet sig til flere små bakker. Navnet på den geografiske betegnelse »Corent« har sit omdømme fra et bjerg (»puy«), der opstod under de seneste udbrud, og som har en mørk jordbund, der er rig på vulkanske aflejringer. Vindyrkningsparcellerne med den geografiske betegnelse »Boudes« ligger på en stor kalkholdig bakke, der er beskyttet i toppen af et basaltholdigt vandløb.

De afgrænsede parceller til druehøst består af jorde af meget forskellige materialer, såsom mergel, basalt, vulkanske aflejringer, granit og gnejs. Jordene er imidlertid alle kendetegnet ved en meget god termisk adfærd, en lav vandreserve, og parcellerne er ofte meget eksponerede.

Det geografiske område ligger i et halvkontinentalt klima. Foehn-effekten som følge af tilstedeværelsen af bjergkæden Puys og Sancy-massivet beskytter området mod nedbøren fra vest og sikrer en højere temperatur end i de geografiske omgivelser.

b) Beskrivelse af de menneskelige faktorer, der bidrager til tilknytningen

Vinavlen i departementet Puy-de-Dôme går som minimum tilbage til det femte århundrede. Dette er dokumenteret af den daværende biskop af Clermont, Sidoine APOLLINAIRE. Adelen og præsteskabet og senere også borgerskabet gik forrest i udviklingen af kvalitetsvine i hele middelalderen og indtil slutningen af det 18. århundrede, hvor det beplantede areal nåede op på ca. 21 000 hektar.

Ved at fjerne hindringerne for vinens cirkulation gjorde revolutionen det muligt for et meget stort antal landbrugere at få adgang til ejendom og for at dyrke vin. Fra 1789 til 1804 firedobledes antallet af små ejendomme således, og fra 1789 til 1850 steg det beplantede areal i departementet Puy-de-Dôme fra 21 000 til 34 000 hektar. Druesorten Gamay N vandt indpas i vinstokbestanden, idet beskæringsmetoderne blev fulgt. Lægen J. GUYOT bemærkede, at »vinstokkene dyrkes med forstand«. Der blev identificeret en sortering af druesorten Gamay N, kaldet »Gamay d'Auvergne«, med »løse« klaser og en forsinket knopbrydning.

Denne udvikling skyldtes de afsætningsmuligheder, der mod nord blev sikret gennem havnene i Allier. Vinen blev fragtet ad vandvejen på Loire-floden til Orléans og nåede frem til Seinen (og Paris) ad landvejen. Floden ydede således et væsentligt bidrag til producenternes velstand.

Vindyrkningsarealet lå i 1895 på 45 000 hektar.

Fra 1890 kom der stadig flere udbrud af phylloxera. Her blev store dele af Auvergne-vinmarkerne ødelagt, som kun delvis blev genoprettet igen efter 1900 på baggrund af en stor indsats ydet af frivillige producenter. I 1902 blev der etableret et ønologisk laboratorium, og i 1929 blev der grundlagt en fagforening for »Châteauguay«-vin, som i 1932 blev udvidet til at omfatte alle vine fra Auvergne. Samme år blev oprindelsesbetegnelsen »Vins d'Auvergne« stadfæstet i en afgørelse fra retten i Riom for vin, der fremstilles på basis af sorterne Gamay N, Pinot noir N og Chardonnay B produceret i 171 kommuner i departementet Puy-de-Dôme.

Producenterne forenede derefter deres indsats og oprettede i 1935 et vinkooperativ i Aubière og et andet i 1950, Cave des Coteaux d'Auvergne, som i 2010 blev kendt under navnet »Cave Saint-Verny«. I 1948 så et vinselskab med ansvar for salgsfremstød for vin fra Auvergne dagens lys.

Der skete en kvalitetsmæssig udvikling, og der blev ret hurtigt skelnet mellem fem områder: »Boudes«, »Chanturgue«, »Châteaugay«, »Corent« og »Madargue«, som udgør den dynamiske kerne i denne region. De førte til anerkendelsen af oprindelsesbetegnelsen for vin af høj kvalitet fra Côtes d'Auvergne i maj 1951. Familieproduktionen er fortsat af stor betydning i Auvergne. Arealet på 330 hektar dyrkes således i 2008 af ca. 150 producenter fordelt på ca. 50 vinkooperativer og ca. 100 leverandører til vinkooperativet. Rødvin tegner sig for 75 % af produktionen på 11 000 hl.

2. Oplysninger om produkternes kvalitet og egenskaber

Hvidvinene har generelt noter af citrusfrugter, eksotiske frugter eller modne pærer, som kan ændre sig til ristede aromaer. De er typisk præget af en vis livlighed, men også af rundhed og fyldighed i munden. Rosévinene er delikate med en ofte frugtagtig aroma (citrusfrugter, eksotiske frugter, røde frugter osv.).

Rødvinene har sædvanligvis en intens farve, og deres aromaer har ofte en frugtagtig karakter i unge vine (solbær, ribs osv.), som udvikler sig til noter af marmeladeagtig moden frugt, kirsebær eller krydderier (navnlig peber).

3. Årsagssammenhæng

Vinene får deres særlige egenskaber som følge af kommunernes og parcellernes beliggenhed på bjergskråningerne, lavtrykket fra vest takket være Puys-bjergkæden og Sancy-massivet.

Det er vigtigt at understrege betydningen af foehn-effekten i det geografiske område, der regulerer temperaturerne og begrænser nedbøren. Med varme somre og en årlig gennemsnitlig nedbør på 600 mm oplever vinstokkene på de afgrænsede vindyrkningsparceller fremragende vejrforhold i vækstsæsonen. Disse betingelser sikrer en tidlig start på vækstsæsonen og en optimal udvikling af druernes modningsgrad.

Denne særlige egenskab skyldes også valget af sorter, som naturligt har vundet indpas over en lang periode. Sorterne Gamay N, Pinot noir N og Chardonnay B, der er tidlige druesorter, er således blevet udvalgt på baggrund af deres tilpasningsevne til disse særlige betingelser.

Dette har sikret en optimal udnyttelse af planten og dets produktionspotentiale, hvilket har medført en høj beplantningstæthed, en omhyggelig beskæring, en høj bladhøjde og jordbeskyttelse ved hjælp af et plantedække.

Arbejdet med vindyrkning og forarbejdning af udbyttet som udtryk for vinproducenternes knowhow viser, at der er en stærk forbindelse mellem den vulkanske jord, den meget gode termiske adfærd og den lave vandreserve samt vinenes kvalitet: hvidvine med rundhed og fyldighed i munden og noter af citrusfrugter delikate og frugtagtige rosévine rødvine med frugtaroma og krydrede noter.

Dette langvarige arbejde, der blev udført af flere generationer af vinavlere, resulterede i anerkendelsen af vinene fra Auvergne i afgørelsen fra 1932 og blev støttet af anerkendelsen af de fem geografiske betegnelser, som altid har været højt profilerede i Auvergne.

Den vedvarende brug af disse lokale navne i det geografiske område viser, at vinene med den registrerede oprindelsesbetegnelse »Côtes d'Auvergne« er velkendte.

9. Andre vigtige betingelser (emballering, mærkning, andre krav)

Retlig ramme:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Område i umiddelbar nærhed

Det område i umiddelbar nærhed, som er defineret i undtagelsen vedrørende fremstilling og forarbejdning af vinen, omfatter følgende kommuner i departementet Puy-de-Dôme i henhold til den officielle geografiske kode fra år 2020: Beauregard-l'Évèque, Busséol, Le Cendre, Chadeleuf, Champeix, Chidrac, Coudes, Davayat, Égliseneuve-près-Billom, Espirat, Gerzat, Glaine-Montaigut, Ludesse, Madriat, Mareugheol, Montmorin, Montpeyroux, Mozac, Nohanent, Orbeil, Pardines, Parent, Pérignat-sur-Allier, Pont-du-Château, Reignat, Saint-Bonnet-près-Riom, Saint-Germain-Lembron, Saint-Julien-de-Coppel, Saint-Myon, Saint-Saturnin, Sallèdes, Teilhède, Vassel, Villeneuve, Yronde-et-Buron.

Retlig ramme:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Navnet på den kontrollerede oprindelsesbetegnelse »Côtes d'Auvergne« kan suppleres af en af de følgende supplerende geografiske betegnelser: »Boudes«, »Chanturgue«, »Châteaugay«, »Corent«, »Madargue«, i overensstemmelse med bestemmelserne i produktspecifikationen.

a) Alle valgfrie angivelser, hvis anvendelse i henhold til fællesskabsbestemmelserne kan reguleres af medlemsstaterne, må hverken i højden eller bredden være større end det dobbelte af størrelsen på de skrifttegn, som udgør navnet på den kontrollerede oprindelsesbetegnelse.

b) Skriftstørrelsen på bogstaverne for de supplerende geografiske betegnelser må hverken i højden eller bredden være større end størrelsen på de bogstaver, som den kontrollerede oprindelsesbetegnelse angives med.

c) På etiketten for vine med den kontrollerede oprindelsesbetegnelse er det tilladt at angive navnet på en mindre geografisk enhed, under forudsætning af at: — det drejer sig om en navngiven matrikelregistreret lokalitet — navnet fremgår af høstanmeldelsen. Den navngivne matrikelregistrerede lokalitet skal være trykt med skrifttyper, der hverken i højde eller bredde er større end halvdelen af de skrifttegn, som navnet på den kontrollerede oprindelsesbetegnelse angives med.

Link til produktspecifikationen

https://info.agriculture.gouv.fr/gedei/site/bo-agri/document_administratif-cd494272-3449-4ec1-a273-0ee14a3e54f7

(1) EUT L 9 af 11.1.2019, s. 2.